
„Mert Isten nem a zűrzavarnak, hanem a békességnek Istene.”
(1 Kor. 14:33)

Preambulum
Jézus mondja: „Nékem adatott minden hatalom mennyen és földön. Menjetek el tehát, tegyetek tanítvánnyá minden népet, megkeresztelvén őket az Atyának, a Fiúnak és a Szentléleknek nevében, tanítva őket, hogy megtartsák mindazt, amit én parancsoltam nektek; és én íme, veletek vagyok minden napon a világ végezetéig.” (Mt.28,18-20)
A Bokodi Evangélikus Egyházközség (továbbiakban: Egyházközség) alapvető küldetése, hogy hitvalló szeretetközösségben tegyen eleget Jézus Krisztus elhívásának.
Az Egyházközség működését és szolgálatának kereteit Magyarország törvényei, jogszabályai és a Magyarországi Evangélikus Egyház (továbbiakban: Egyház) törvényei, szabályrendeletei határozzák és teremtik meg.
Az Egyház törvényeiben (továbbiakban: ET) foglalt jogok és kötelezettségek alapján az Egyházközség közgyűlése az alábbiak szerint szabályozza szervezetét és annak működését (az itt nem szabályozott kérdésekben az ET, illetve a polgári élet rendelkezései irányadók).

A Bokodi Evangélikus Egyházközség adatai

1.§ Az Egyházközség hivatalos megnevezése: Bokodi Evangélikus Egyházközség

2.§ Az Egyházközség székhelye: 2855 Bokod Fő utca 25. Lelkészi Hivatal

3.§ A Bokodi Evangélikus Egyházközség a bírósági nyilvántartásba vett Magyarországi Evangélikus Egyházon belül működő önálló jogi személy, amely közvetlenül a Nyugati (Dunántúli) Egyházkerület, Fejér-Komáromi Egyházmegyéjéhez tartozik. 

4.§ Az Egyházközség részegyháza: a Dadi szórvány

5.§ Az Egyházközség felügyelő és ellenőrző szerve a Fejér-Komáromi Egyházmegye, melynek elnöksége a mindenkori esperes és egyházmegyei felügyelő.

6.§ Az Egyházközség bélyegzői:
[image: C:\Users\JD\Desktop\Bokod 2017.08.01\2018 presbiteri adatok\2018.04.26. körbélyegző.jpg]

Körbélyegző (lelkészi): „Bokodi Evangélikus Egyházközség” felirattal a mindenkori lelkészi hivatalban (bélyegzőkép/lenyomat a mellékelt ábrán) 

Körbélyegző (felügyelői): „Bokodi Evangélikus Egyházközség” felirattal a mindenkori felügyelőnél (bélyegzőkép/lenyomat a mellékelt ábrán) 

7.§ Az Egyházközség jelzőszámai:
· adószám: 19889593-1-11
· KSH szám: 19889593 9491 555 11
· bankszámla szám: 
Pannon Takarék Bank Zrt. Bokodi Kirendeltség 63300116-15101509
· bírósági nyilvántartás: Fővárosi Bíróság 6. Pk.63.366/1990/1
· parókia hrsz.: Bokod 859
· templom hrsz.: Bokod 860
· temető hrsz.: Bokod 886/1

 8.§ Elérhetőség:
             -  Levelezési cím: Bokodi Evangélikus Egyházközség
                 2855 Bokod Fő utca 25.
· telefon: +36 20 778 9618 (2017.08.01. Juhász Dénes beosztott lelkész)
· e-mail: denesjuhasz14@gmail.com
· web cím: bokod.lutheran.hu
· facebook: https://www.facebook.com/bokodiev/ 

 9.§ Istentiszteleti helyek:
              Evangélikus templom és a gyülekezeti terem, Bokod Fő utca 25. 
              Református templom Dad Fő u. 28.

 10.§ Az Egyházközség ingatlanjai:
              Anya egyházközségi ingatlanok:
· templom
· parókia épület (lelkészi hivatal, gyülekezeti terem, lelkészlakás)
· melléképület 
· temető telek
   11.§ Kapcsolódás más szervezethez:
              A Bokodi Evangélikus Gyülekezetért Alapítvány (Saját rendje szerint működik. 
              Kuratóriumának elnöke évente beszámol a presbitériumnak az alapítvány 
              tevékenységéről.)
Egyházi szolgálat az egyházközségben

12.§ Egyházi szolgálatnak kell tekinteni mindazon alkalmakat, amikor az egyházközség lelkésze, vagy lelkészének megbízásából bármely egyházközségi tag részben, vagy egészben az egyházközségi tagok (gyülekezet) felé az egyház küldetéseként megfogalmazott céllal szolgálatot végez.
Istentiszteletek
13.§ Az istentiszteletek az Egyházközség legáltalánosabb szolgálati alkalmai. Az istentiszteleten való részvétel semmilyen feltételhez nem kötött, azokon bárki részt vehet. Ugyanakkor a jelenlevőktől elvárt az alkalomhoz illő öltözék és magatartás, hogy mások Istenre figyelő elcsendesedését senki ne zavarja. Az istentisztelet helyét a téli hidegre való tekintettel a presbitérium dönti el, melyről az elnökségnek időben tájékoztatni kell az egyházközség tagjait.
14.§ Istentiszteleti alkalmak a Bokodi Anyaegyházban:
a.) minden vasárnap 10.00 órakor
b.) egyházi ünnepnapokon, melyek nem vasárnapra esnek (Újév, Húsvét 2. napja, Karácsony ünnepe és 2. napja.) 10.00 órakor
c.) egyéb egyházi ünnepek alkalmával (Vízkereszt, Nagycsütörtök, Nagypéntek, Mennybemenetel, Reformáció ünnepe, Karácsony este, Óév) téli/nyári időszámításhoz igazodva 17.00/18.00 órakor (szükség szerint aktualizálható időpontok).
d.) Pünkösd 2. napján a gyülekezet részt vesz az egyházmegyei missziói napon
15.§ Istentiszteleti alkalmak a Dadi szórványban: Minden hónapban (kivétel: Húsvét és Karácsony ünnepének hónapjában) eseti egyeztetés szerint, 8.30 órakor. 

A leírt időpontoktól való eltérésről megfelelő időben és módon tájékoztatni kell a Szórvány tagjait.

Az egyházközség istentiszteleten kívüli alkalmai

16.§ Egyházközségünkben szervezett rendszeres, vagy eseti istentiszteleten kívüli alkalmak elősegítik a résztvevők hitének elmélyülését és közösségi megélését, az ismereteik bővítését, a tudatosabb felkészülést a keresztyén értékek befogadására. 

17.§ Egyházközségünkben a következő istentiszteleten kívüli alkalmak a szokásosak:
· hittanórák
· konfirmandus oktatás
· ifjúsági órák
· biblia órák
· énekkari próbák
· imaköri alkalmak
· női kör
· férfi kör
· ádventi és böjti evangelizáció
· szeretetvendégségek
· gyermek istentiszteleti alkalmak
· kézimunkakör


Hitoktatás
18.§ A hitoktatás az evangélikus keresztyén tanok megismertetésének alkalma. Az ezen való részvétel önkéntes és díjmentes, de feltétele lehet bizonyos egyházi szolgálat igénybevételének.
19.§ A rendszeres hitoktatás általában az óvodai rendtartáshoz illetve az általános iskolai tantervhez igazodik, és ugyanezen korosztályokat érinti.
20.§ Az alkalmi hitoktatás általában kazuális eseményhez kötött, időpontját és időtartamát az adott egyházi cselekmény határozza meg.
21.§ A rendszeres hitoktatásban részesülőkről minden tanév elején nyilvántartást kell készíteni. A nyilvántartást papír alapon kell elvégezni, és a tanév végén iktatni kell.
22.§ A nyilvántartásnak tartalmaznia kell a hitoktatásban részesülő nevét, lakcímét, szülei nevét és elérhetőségét, születése helyét és idejét.
23.§ A hitoktatás során elvégzett munkát dokumentálni kell a hitoktatási naplóban a csoportok, évfolyamok szerint elkülönítve.
24.§ Az alkalmi hitoktatás feltétele az adott egyházi cselekményre vonatkozó adatfelvételi lap pontos kitöltése.
Kazuáliák
25.§ Az egyházi szolgálat eseti alkalmai a kazuáliák, melyek a keresztelő, a konfirmáció, az esketés, és a temetés.
26.§ A kazuália az egyén és a család lelkigondozó folyamatának egy-egy kiemelkedő állomása, amikor az érintett az Egyház segítségével tudatosítja Istenhez tartozását és elköteleződését.
27.§ A kazuális alkalmakat az Egyházközség és a Szórvány területén – rendkívüli esetet leszámítva – a gyülekezet lelkésze látja el. Rendkívüli esetben a gyülekezet lelkészének szóbeli vagy írásbeli beleegyezése szükséges. Ebben az esetben a kazuáliát ellátó lelkész vállalja a helyi szokásoknak megfelelő adminisztrációs feladatok ellátását (kazuális bejelentő kitöltése)[footnoteRef:1]. [1:  A Bokodi Evangélikus Gyülekezet hivatalos kázusbejelentő lapjai a mellékletben találhatóak meg.] 

28.§ A kazuális alkalmakat minden esetben adatfelvétel előzi meg. Az adatfelvételi lapot –külön erre a célra rendszeresített iktatókönyvben - iktatni kell. Az adott egyházi szolgálatot követő legrövidebb időn belül a kazuális alkalmat a vonatkozó anyakönyvben dokumentálni, év végén, összesítést követően pecséttel és aláírással zárolni kell.
29.§ A kazuális szolgálat elvégzésének feltétele – nagykorú érintett esetében – hogy az egyházfenntartói járuléka legalább az adott évben rendezve legyen. Temetés estén a  kivételt képező esetekről a temető szabályzat rendelkezik.
30.§ Amennyiben az érintett, és kiskorú esetében a szülő sem szerepel az egyházközségi névjegyzékben, a kazuális szolgálat elvégzésének feltétele: az aktuális egyházfenntartói járulék ötszörösének megfizetése (a megfizetés mértékéről a gyülekezet elnöksége saját jogkörben módosító intézkedést hozhat az adott körülményeket figyelembe véve).

Az Egyházközség szervezete és irányítása

31.§ Az Egyházközséget megilleti az önkormányzás joga. Ügyeit önállóan intézi, tisztségviselőit maga választja, egyházközségi szabályrendeletet alkothat, intézményeket hozhat létre. Az Egyházközség joga, hogy részt vegyen a Magyarországi Evangélikus Egyház törvényhozásában, kormányzásában és igazságszolgáltatásában közvetlen, vagy közvetett módon választott képviselői által. Kötelessége, hogy saját területén az egyházi szolgálat feltételeit biztosítsa, ennek érdekében köteles megalakítani önkormányzati testületeit, megválasztani tisztségviselőit, gondoskodni a szükséges anyagi eszközökről és a lelkészi hivatal működéséről, saját belső életének a hatályos egyházi törvények keretei között történő szabályozásról.
Egyházközségi közgyűlés
32.§A közgyűlés az Egyházközség legfőbb döntéshozó testülete, mely az Egyházközség nagykorú tagjaiból áll. Az egyházközségi tagság megszűnik a tag halálával, vagy a tag kilépésével[footnoteRef:2]  [2:  A „kilépést” az alábbiakban részletezi az SZMSZ.] 

Hivatalból tagja a közgyűlésnek az Egyházközség összes tisztségviselője és presbitere, akik távolmaradásuk esetén kötelesek magukat kimenteni.
A közgyűlést évenként legalább egyszer (a zárszámadás és a költségvetés elfogadásakor) össze kell hívni.
A közgyűlést az elnökség hívja össze és vezeti, kivéve azt az esetet, amikor a törvény ezt a jogot az egyházmegyei elnökségnek biztosítja.
A közgyűlési tagok egytizedének írásban előterjesztett kérelmére az elnökség köteles három héten belüli időpontra összehívni a közgyűlést.
A közgyűlés tagjai jogosultak a döntéshez szükséges iratokba betekinteni, szóbeli tájékoztatást kérni, előzetesen írásos hozzászólást benyújtani.
A közgyűlés határozatképes, ha szabályszerűen a közgyűlés napját megelőző két egymás utáni vasárnap az istentiszteleten történő kihirdetéssel hívták össze és azon az egyházközség választói névjegyzékében szereplők legalább a presbitérium létszámával azonos számban jelennek meg. Rendkívüli közgyűlés az ülés előtt egy héttel kiküldött írásos meghívóval is összehívható.
A közgyűlés határozatait egyszerű szótöbbséggel hozza, kivéve, ha jogszabály másként rendelkezik.
Egy határozat akkor kerül megszavazásra, ha az igen szavazatok száma meghaladja a nem és a tartózkodó szavazatok számát.
A közgyűlésről jegyzőkönyvet kell vezetni, amit az elnökségnek, a jegyzőnek, és két jelen lévő, erre a feladatra felkért közgyűlési tagnak kell hitelesíteni, közvetlenül a közgyűlés után. A jegyzőkönyvnek - elkülöníthető módon, sorszámmal ellátva - tartalmaznia kell a közgyűlésen hozott határozatokat. A közgyűlés határozatait be kell vezetni a „Közgyűlési határozatok tárába”.
33.§ A közgyűlés hatáskörébe tartozik:

· a gyülekezeti lelkész megválasztása,
      ennek keretében a díjlevél elfogadása, a lelkészválasztás módjának eldöntése, a  
      lelkészválasztás végrehajtása,
· az egyházközség nem lelkészi tisztségviselőinek, presbiterinek a megválasztása, általános tisztújításkor és rendkívüli választáskor,
· megválasztja a törvény által kötelezően előírt bizottságokat (jelölő és szavazatszámláló bizottság, számvevőszék, egyházmegyei küldött),
· alapítványt, gazdálkodó szervezetet, intézményt hozhat létre, illetve kezdeményezheti annak megszüntetését,                                                 
· határoz a jelentősebb egyházközségi beruházásokról, felújításokról (500.000 forint értékhatár felett), eladásokról,
· évente meghallgatja és megvitatja az egyházközség lelki-, anyagi- és működésbeli helyzetéről szóló jelentéseket (lelkészi, felügyelői),
· küldő jogával él az egyházmegyei küldöttek megválasztásakor,
· [bookmark: _GoBack]egyházközségi szabályrendeletet alkot.

Egyházközségi presbitérium

34.§ Az Egyházközségnek, illetve részeinek általános hatáskörű képviselő testülete a presbitérium. A presbitériumnak hivatalból tagja az Egyházközség lelkésze, az egyházközségi felügyelő és a másodfelügyelő, a gondnokok, az ifjúsági felelős, a kántor és a jegyző. A Számvevőszék elnöke – függetlensége okán – nem tagja a presbitériumnak, de állandó résztvevője a presbiteri üléseknek. Egyházközségünkben a választott presbiterek száma max. 14 fő, mely a következőképpen oszlik meg:
· anya Egyházközségnél hivatalból tagja a presbitériumnak az egyházközség lelkésze, a felügyelő és a másodfelügyelő, a gondnokok, az ifjúsági felelős, a kántor és a jegyző. A presbitérium választott tagjainak száma 6 fő. Választható még 3 fő pótpresbiter.
· A pótpresbiterek a választási ciklus közben megüresedett presbiteri helyeket töltik be. Presbiteri hely megüresedése esetén a presbitérium, határozatával behívja a választás során kapott szavazatok „erősorrendjében” következő pótpresbitert, akit az Egyházközség lelkésze az ezt követő istentiszteleten iktat be.
· Ha választási ciklus közben megüresedés esetén a presbiterek létszáma 9 fő alá csökkenne, akkor a Közgyűlésnek kell választani megfelelő számú presbitert.

A presbitériumot szükség szerint, de legalább évente négy alkalommal össze kell hívni. Az összehívás módozatai a következők:
· Az Egyházközségben a presbitériumot az egyházközség elnöksége hívja össze kivéve azokat az eseteket, ha a törvény ezt a jogot az egyházmegyei elnökségnek biztosítja.
· A presbitérium tagjai egynegyedének írásban előterjesztett kérelmére az elnökség köteles 15 napon belüli időpontra presbiteri ülést összehívni.
A presbitérium ülése határozatképes, ha szabályosan az ülést megelőzően legalább két héttel az istentiszteleti alkalmon vagy személyre szóló meghívással hívták össze és a tagjainak legalább fele jelen van. Rendkívüli esetben a presbiteri ülés, írásos meghívókkal egy héten belül is összehívható.
A presbiteri ülés időpontjáról, tárgyáról és napirendjéről, a presbitérium tagjait tájékoztatni kell, akik jogosultak a tárgyalt témák anyagaiba betekinteni vagy szóbeli tájékoztatást kérni, előzetesen írásos hozzászólást benyújtani.
Az egyházközségi presbitérium ülése nem nyilvános, de szükséges esetben a presbitérium egyszerű szótöbbséggel dönthet az érintett személy(ek) tanácskozási joggal történő részvételéről.
Az egyházközségi presbitériumi ülést az elnökség tagjai vezetik, kivéve, azokban az esetekben, amikor a törvény ezt a jogot az egyházmegyei elnökség tagjainak biztosítja.
A presbiteri ülésről jelenléti ívet és jegyzőkönyvet kell vezetni, amit az elnökségnek, a jegyzőnek, és két jelen lévő, erre a feladatra felkért presbitériumi tagnak kell hitelesíteni. A jegyzőkönyvnek —elkülöníthető módon, sorszámmal ellátva— tartalmaznia kell a presbiteri ülésen hozott határozatokat. A presbiteri ülés határozatait be kell vezetni a „Presbiteri határozatok tárába”.
Azt a presbitert, aki az írásban összehívott presbiteri ülésről, egy választási cikluson belül egymás utáni három alkalommal elfogadható indok  nélkül távol marad, tisztségéről, testületi tagságáról lemondottnak kell tekinteni. 
Az Egyházközség személy szerint elvárja presbitereitől, hogy aktívan vegyenek részt az Egyházközség életében, tevékenységükkel segítsék az Egyház küldetésének betöltését, munkájukkal járuljanak hozzá az Egyházközség szervezeteinek működtetéséhez, segítsék elő Egyházközségünk jó rendjének kialakítását és megtartását. Támogassák Egyházközségünk közösségeinek tevékenységét.
Az egyházközségi presbitérium hatáskörébe tartoznak mindazok az ügyek, melyek nincsenek a közgyűlés hatáskörébe utalva. Összefoglalóan megfogalmazva: részt vesz az egyházközség lelki, szellemi és anyagi életének szervezésében, irányításában és felügyeletében.
 
35.§ A presbitérium főbb feladatai:
· eljár az Egyházközség lelkészi állásának betöltésénél a vonatkozó törvények szerint,
· ellátja a lelkészi díjlevéllel kapcsolatos feladatokat,
· előkészíti az egyházközségi közgyűlést,
· végrehajtja a közgyűlési határozatokat,
· az egyházközség nevében javaslatot tesz a magasabb egyházkormányzati szintek tisztségviselőire az illetékes jelölő bizottságnak,
· gyakorolja a magasabb egyházkormányzati szintek elnökségének megválasztásakor az Egyházközséget megillető jogot,
· meghatározza az egyházfenntartói járulék javasolt minimális összegét,
· meghatározza a temetői sírhelyek, urnahelyek bérlési ciklusra vonatkozó összegét,
· dönt sírhely (urnahely) adományozásról az egyházközség temetőjében,
· meghatározza a temető-fenntartásért fizetendő éves díjakat,
· dönt a céladományok kiírásáról,
· dönt az egyházközségi alkalmazotti álláshelyekről, azok díjazásáról,
· intézkedik az ingatlanok hasznosításáról,
· gondoskodik az egyházközségi épületek és egyéb ingatlanok állagmegóvásáról, karbantartásáról,
· dönt a 200 ezer forint feletti és az 500.000 forint értékhatár alatti beruházásokról, beszerzésekről,
· a számvevőszék jelentésének meghallgatását követően dönt az Egyházközség költségvetésének és beszámolójának (zárszámadás) elfogadásáról,
· a számvevőszék útján ellenőrzi az Egyházközség gazdálkodását, ezen belül a pénzkezelés rendjét,,
· az Egyházközség Szervezeti és Működési Szabályzatát kivéve, dönt az egyházközség szabályzatainak elfogadásáról,
· elfogadja az Egyházközség éves munkatervét,
· meghallgatja, megtárgyalja a tisztségviselők éves beszámolóit, majd dönt elfogadásukról.

Egyházközségi elnökség

36.§ Az elnökség az Egyházközség képviseleti és végrehajtó testülete, feladata az Egyházközség életének irányítása, a gyülekezet közösségének építése és belső békéjének megőrzése.
Tagjai a lelkész (parókus lelkész) és a felügyelő. Az elnökség tagjai együttes joggal és felelősséggel vezetik és képviselik az Egyházközséget és annak ügyeit egyetértésben intézik.
37.§ Az elnökség feladata:
· a lelkész a felügyelővel egyetértésben irányítja a presbitériumot,
· a közgyűlés és a presbiteri ülés összehívása,
· a közgyűlés és a presbiteri ülés levezetése,
· a közgyűlésről és a presbiteri ülésről készült jegyzőkönyvek hitelesítése,
· a tisztségviselők szolgálatának irányítása,
· dönt a 200 ezer forintig terjedő beszerzésekről, felújításokról, beruházásokról,
· gyakorolják utalványozási és banki aláírási jogukat az egyházközség „Pénzkezelési Szabályzatában” előírtak szerint,
· önállóan ellenőrzik az egyházközség gazdálkodását és pénzkezelésének rendjét (vezetői ellenőrzés),
· ellen jegyzik az egyházközség presbitérium által elfogadott zárszámadását és költségvetését és gondoskodnak ezek határidőre történő megküldéséről a felettes egyházi önkormányzat (egyházmegye) presbitériumának.
· a megalkotott szabályrendeleteket (szabályzatokat) 14 napon belül eljuttatja az egyházmegye elnökségének, törvényességi ellenőrzés céljából,
· az egyházmegyei közgyűlésbe választott tag részére megbízólevelet állítanak ki, melynek aláírói az elnökség tagjai és a jegyző.

38.§ Az elnökség felel:
· az Egyházközség háztartásának szabályos ügyviteléért,
· az egyházközségi számadások és költségvetések előírásszerű elkészítéséért,
· az Egyházközség adminisztratív és anyagi kötelezettségeinek teljesítéséért
· azért, hogy az Egyházközség gazdálkodása a költségvetésének megfelelően folyjék,
· az Egyházközség vagyonleltárának összeállításáért,
· a lelkészi hivatal előírásos működéséért,
· azért, hogy az Egyházközség megszerezze az egyházi felettes testületek jóváhagyását, minden olyan esetben, amelyre nézve az egyházi törvények rendelkeznek.
39.§ Kibővített elnökség
· Feladata, hogy segítse az elnökség döntés előkészítő munkáját, döntést nem hozhat.
· Tagjai az elnökségen kívül az Egyházközség tisztségviselői.
· A kibővített elnökség szükség szerint ülésezik az Egyházközség elnökségének döntése alapján. 

Az Egyházközség tisztségviselői


40.§ Az Egyházközség közgyűlése az önkormányzati feladatok ellátására és az Egyházközség működésének biztosítására tisztségviselőket választ. Köteles választani felügyelőt, gondnokot, számvevőszéki elnököt, jegyzőt. Szükség szerint egyéb tisztségviselőket is választhat egyházközségi szabályzatban (szabályrendeletben) meghatározott feladatkörrel. E felhatalmazás alapján kerül megválasztásra Egyházközségünkben: másodfelügyelő, temetőgondnok, ifjúsági felelős és kántor.

41.§ Lelkész: az Egyházközségünkben szolgáló lelkészt a közgyűlés választja meg határozott vagy határozatlan időre, vagy a közgyűlés döntése alapján a püspök küldi ki megbízólevéllel. A lelkész az Egyházközség tagja, tehát ugyanazon jogok és kötelezettségek vonatkoznak rá, mint amit jelen szabályzat az egyháztagsággal kapcsolatban megfogalmaz. 

42.§ Felügyelő: az a választói névjegyzékben szereplő és az Egyházközség területén élő egyházközségi tag, akit az Egyházközség közgyűlése választ arra, hogy a lelkésszel együtt az Egyházközség életét teljes felelősséggel irányítsa. Az egyháztagság feltételeinek legalább 5 éve megfelel, rendezett, erkölcsös és hitvallásos életvitelt folytat. 

További tisztségviselők:

43.§ Tisztségviselőnek az a választói névjegyzékben szereplő és az Egyházközség területén élő egyházközségi tag választható, aki az egyháztagsági feltételeinek megfelel (az egyházfenntartói járulékot a megelőző 5 évben megfizette), rendezett erkölcsös és hitvallásos életvitelt folytat.
44.§ A tisztségviselők a presbitérium előtt számolnak be tervezett és elvégzett munkáikról.

45.§ Másodfelügyelő: akit az Egyházközség közgyűlése a felügyelő munkájának segítésére választ. 
46.§ Gondnok: akit az Egyházközségünk közgyűlése az egyházközség anyagi és dologi 
természetű ügyeinek intézésére választ. 
Feladata, hogy az Egyházközség ingatlan és ingó vagyonát és annak állapotát rendszeresen felmérje, figyelemmel kísérje, a szükséges beavatkozásokra az elnökség figyelmét felhívja, a költségvetésben tervezett javításokat, pótlásokat elvégezze, illetve elvégeztesse.
47.§ Temetőgondnok: akit az Egyházközség közgyűlése az egyházközségi temető anyagi    dologi ügyeinek intézésére választ. Az Egyházközség elnökségével egyeztetve, azt folyamatosan tájékoztatva önállóan intézi a temető ügyeit, végzi annak üzemeltetését a temetőkre és a temetkezésekre vonatkozó jogszabályok betartása mellett. Feladatait a temető működési rendjéről szóló külön szabályzat tartalmazza.
 48.§ Számvevőszéki elnök: akit az Egyházközségünk közgyűlése választ, hogy irányítsa az Egyházközségi Számvevőszék munkáját. A számvevőszéki elnök joga és kötelessége, hogy a Számvevőszékkel az Egyházközség gazdálkodását évente legalább kétszer, de előzetes bejelentést követően bármikor ellenőrizze, hogy az az elfogadott költségvetésnek és a bizonylati fegyelemnek megfelelően működik-e? A vizsgálatról és annak eredményéről, az észrevételekről minden esetben jegyzőkönyvet kell készíteni, amit a presbitériumnak, szükség esetén az egyházmegye elnökségének kell továbbítani. 
49.§ Jegyző: akit az Egyházközség közgyűlése választ, hogy a közgyűlések, presbiteri ülések jegyzőkönyveit vezesse. Vezeti a közgyűlési és presbiteri határozatok tárát. A kész, hitelesített jegyzőkönyvet, irattárazás céljából átadja a Lelkészi Hivatalnak. Ellátja – a temető gondnok közreműködésével – a temető fenntartás adminisztrációs feladatait.
50.§ Pénztáros: akit az Egyházközség felügyelője megbízza erre a szolgálatra, hogy az Egyházközség pénzkezelését, gazdasági ügyintézését végezze. Feladatát a Pénzkezelési Szabályzatnak megfelelően látja el.
51.§ Kántor: akit Egyházközségünk közgyűlése választ azért, hogy a lelkész munkatársaként az Egyházközség területén az egyházi ének és zene vezetésének szolgálatát ellássa. 
52.§ Ifjúsági felelős: akit a közgyűlés azért választ, hogy a lelkész munkatársaként szervezze az Egyházközségben és az Egyházközség szervezetén kívül végzett ifjúsági tevékenységet. 
53.§ Szórvány kapcsolattartó: akit az Egyházközség elnöksége kér fel - a Szórvány tagságával egyetértésben – a tagság képviseletére, lelki-gondozásának támogatására. 
54.§ Az Egyházközség tisztségviselői munkájuk megosztására munkatársakat hívhatnak meg az Egyházközség tagjai közül. Az Egyházközség nem lelkészi tisztségviselői feladatukat ellenszolgáltatás nélkül végzik, de bizonylaton igazolható, felmerülő költségeik megtérítését kérhetik.



Közgyűlés által választott bizottságok

55.§ Jelölő és Szavazatszámláló Bizottság

· A bizottság tagjait az általános tisztújítás során Egyházközségünk közgyűlése választja meg.
· Egyházközségünkben a bizottság létszáma 3-5 fő.
· Tagjai közül elnököt választ.
· Üléseiről jegyzőkönyvet készít.
· Döntéseit szótöbbséggel hozza, szavazategyenlőség esetén az elnök szavazata dönt.
· Tevékenységüket az egyházközségi választásokon fejtik ki az általános tisztújítás, valamint az időközi választások során. A választás teljes folyamatának (jelölési eljárás, választás lefolytatása, a választás eredményének megállapítása) végrehajtását ők végzik az egyházunk választásról hozott törvénye alapján.


56.§ Számvevőszék

· A számvevőszék tagjait az Egyházközség közgyűlése választja meg, akik nem tagjai a presbitériumnak.
· Egyházközségünkben a számvevőszék létszáma három fő (elnök+ két tag).
· Független testületként végzi munkáját, az ellenőrzési tevékenysége során tagjait senki nem utasíthatja.
· Hatáskörébe tartozik az Egyházközség, annak részei (szórvány), gazdálkodásának ellenőrzése.
· Véleményezi az Egyházközség zárszámadását és költségvetését.
· Egyházmegyei eljárást kezdeményezhet, ha az általa javasolt intézkedést határidőre nem végzik el, vagy munkájában akadályozzák.
· Működésének részletes szabályait ügyrendben szabályozhatja.

Lelkészi hivatal

57.§ A lelkészi hivatal a Bokodi Evangélikus Egyházközség székhelyén (2855 Bokod Fő utca 25.) lévő gyülekezeti háznak a földszintjén működik.
58.§ A hivatali teendők ellátásáról az Egyházközség lelkésze és felügyelője gondoskodik.
59.§ A lelkészi hivatal feladata: 
· az anyakönyvek vezetése,
· az irattár és levéltár kezelése, 
· az értéktárgyak őrzése,
· az Egyház által előírt nyilvántartások vezetése, az Egyházközség életével és a lelkészi hivatal működésével összefüggő adminisztrációs ügyek intézése.

Személyes adatok kezelése, adatvédelem, titoktartás, nyilatkozattétel


60.§Az Egyházközség betartja az adatvédelmi törvény (2001. évi CXII. törvény az információs önrendelkezési jogról és az információ szabadságról) előírásait.
Az Egyházközség minden, tisztségviselője, szolgálattevője, munkatársa köteles megőrizni a tudomására jutott hivatali titkot.
A lelkészi szolgálatban álló személy köteles a lelkipásztori titkot megőrizni.
61.§ Minden egyházi tisztségviselő és testület csak saját illetékességi területén, a feladat- és hatáskörébe tartozó ügyben jogosult hivatalosan nyilatkozni, egyéb ügyekről, csak saját nevében nyilváníthat véleményt.

62.§ Személyi nyilvántartásként kell kezelni a(z):
· anyakönyveket (keresztelési, konfirmációi, esketési, temetési)
· egyházközségi névjegyzéket,
· választói névjegyzéket,
· presbitérium névjegyzékét,
· bizottságok névjegyzékét,
· hitoktatásban részesülők névjegyzékét.

Az egyházközségi tagság

63.§ Az egyházközségi tagság feltétele az, hogy az adott személy alapvető adatai (legalább a teljes név, felekezeti hovatartozás, pontos lakcím, elérhetőség) szerepeljenek az egyházközségi névjegyzékben.
64.§ Az Egyházközség tagja az a természetes személy, aki az Egyházközség területén él, és
a.) az Egyházközség működési területén evangélikus lelkész által a keresztség szentségében részesül, vagy
b.) az Egyházközség működési területén egyházi szolgálat igénybevétele alkalmával nyilatkozik arról, hogy az Egyház tanítását ismeri, elfogadja és az Egyházközség tagja kíván lenni, vagy
c.) az egyházfenntartói járulék első alkalommal történő megfizetésével egyidőben nyilatkozik arról, hogy az Egyház tanítását ismeri, elfogadja és az Egyházközség tagja kíván lenni.
65.§ Az Egyházközség tagja lehet olyan személy is, aki nem az Egyházközség működési területén él, de az Egyházközség életében részt vesz.


Választói névjegyzék

66.§ Az Egyházközség elnöksége minden év elején összeállítja az Egyházközség választói névjegyzékét. A választói névjegyzékbe azon egyházközségi tagot kell felvenni, aki megfelel az alábbi feltételeknek:
a.) szerepel az egyházközségi névjegyzékben
b.) az összeállítás napjáig betöltötte 18. életévét
c.) egyházfenntartói járulékot az előző évre megfizette
67.§ Minden közgyűlés előtt jól látható helyen (pl.: hirdető tábla, templom előtér) ki kell függeszteni az aktualizált választói névjegyzéket. A névjegyzékkel kapcsolatos kifogást, panaszt az Egyházközség elnökségéhez írásban kell benyújtani.

A harangok használata

68.§ Bokodon naponkénti rendszerességgel déli 12.00 órakor a nagy harang az 1456. július 22.-i nádorfehérvári győzelem emlékére-, este 19.00 órakor imádságra híva szól a kis harang 3 percig.
69.§ Istentiszteletek alkalmával a vasárnap és délelőtti főistentisztelet napján 9.00 órakor a nagyharang, 9.30 órakor a középső harang, 10.00 órakor mindhárom harang szól 3-3 percig.
A többi istentisztelet alkalmából a kezdés előtt 3 percig szól mindhárom harang.
70.§ Haláleset alkalmával
- férfi elhunyt esetén: a haláleset bejelentésekor csendítés nagyharanggal 3-szor 2 percig, utána középső és nagy harang szól 3 percig. Emlékharangozás a középső és a nagy haranggal a bejelentés napján, a temetés előtti napon és a temetés napján történik 8.00, 11.30, és 16.00 órakor.
- női elhunyt esetén az eltérés, hogy a csendítés 2-szer 2 percig szól.
- gyermekek esetén, nemük szerint 3-szor illetve 2-szer szól a középső harang csendítéskor, a további elem változatlan
- temetéskor: a gyászszertartás kezdete előtt 15 perccel csendítés az elhunyt neme és kora szerint, a gyászszertartás kezdete előtt 3 perccel a középső és a nagy harang szól 3 percig, gyászszertartás kezdete után 20 perccel a középső és a nagy harang szól 3 percig.


Gazdálkodás az Egyházközség vagyonával

71.§ Az Egyházközség gazdálkodását a világos átláthatóság a számviteli elveknek és a vonatkozó törvényeknek megfelelő elszámolás jellemzi.
72.§ Az Egyházközség törekvése működésének folyamatos javítása, ingatlan vagyonának megőrzése, bővítése és hasznosítása.
73.§ Az Egyházközség gazdálkodásának feltételeit az éves költségvetés tartalmazza, biztosítva a források és kiadások egyensúlyát.
74.§ Az Egyházközség gazdálkodási alapelve, hogy a működés költségeit az egyháztagok fenntartói járulékai, adományai-, míg a felújítások, beruházások költségeit a kárpótlási járulék, külső források bevonása, céladományok - elkülönítve - biztosítsák.
Vegyes rendelkezések

75.§ Az Egyházközség működése során az alábbi szabályzatokat alkalmazza:
a.) Szervezeti és Működési Szabályzat
b.) Pénzkezelési Szabályzat
c.) Leltározási, Értékesítési és Selejtezési Szabályzat
d.) Temetői Szabályzat


Hatályba léptetés

76.§ Jelen szabályzatot az Egyházközség közgyűlése 2019. …. elfogadta, rendelkezései ettől az időponttól érvényesek. A megelőző szabályzat ezzel hatályát veszti.


Függelék

A testületi ülések levezetése
· a testületi üléseket a felügyelő vezeti le,
· köszönti a megjelenteket,
· megállapítja a határozatképességet,
· felsorolja a kimentést kérőket,
· ismerteti és elfogadtatja a napirendet,
· az elfogadott napirend sorrendjében szólítja az előterjesztőket,
· koordinálja a kérdésfeltevéseket, hozzászólásokat, javaslatok felvetését,
· a beterjesztés jellegétől függően ismerteti a meghozandó határozatot és szavazásra bocsátja,
· ha a beterjesztéshez módosító indítvány érkezik, akkor a módosító indítványt kell először szavazásra bocsátani,
· a szavazás alapján megállapítja a határozat elfogadását, vagy elvetését.
· az utolsó napirend megtárgyalása után zárja az ülést.
A jegyzőkönyvnek tartalmazni kell:
· az ülés helyét, időpontját
· a levezető elnök, a jegyzőkönyvvezető és a hitelesítők nevét,
· az ülésen résztvevők és a kimentést kérők felsorolását (jelenléti ív)
· minden témában az előterjesztő személyét az előterjesztés érdemi összefoglalását és a döntéseket,
· az érdemi hozzászólásokat, illetve amiket a hozzászóló rögzíteni kíván.
A határozatok számozása
· A közgyűlés határozatait a sorszám előtti „Kgy”, a presbiteri ülés határozatait „Pü”jellel kell ellátni.
· Határozatokat minden évben elölről kezdődő folyamatos sorszámmal kell számozni úgy, hogy a sorszám után tett ”/” jelet az évszám, majd azt a kerek zárójelbe tett hónap és nap száma követi.
Példák a határozatok jelölésére és számozására:
Kgy-1/2018. (01. 15) határozat		Pü-14/2018. (12. 07) határozat

A szavazás szabályai
· a levezető elnök ismerteti a szavazás szabályait,
· a levezető elnök minden döntés előtt megállapítja a szavazásra jogosultak számát,
· szavazáskor a kérdést a levezető elnök úgy teszi fel, hogy arra egyértelmű „igen”-nel, „nem”-mel, vagy „tartózkodom”-mal lehessen válaszolni,
· a szavazás akkor érvényes, ha a határozatképes ülésen a jelenlévőknek több mint a fele érvényes szavazatot adott le, a javaslat akkor tekinthető elfogadottnak, ha az érvényes szavazatoknak több mint a fele egyetértő,
· írásbeli szavazás az egyházközség hivatalos pecsétjével ellátott szavazólapon történik,
· a szavazat érvényes, ha egyértelműen megállapítható belőle a szavazó szándéka,
· érvénytelen az írásbeli szavazat, ha nem az egyházközség pecsétjével ellátott hivatalos papíron adták le, ha a papírt üresen hagyták, ha a három lehetséges válasz közül (igen, nem, tartózkodom) egynél többet tartalmaz, vagy ha más szöveget írtak rá,
· ha egy lapon több szavazás kerül végrehajtásra, az érvényességet mindegyiknél külön-külön vizsgálni kell,
· a szavazatok összeszámlálásánál az érvénytelen szavazatokat figyelmen kívül kell hagyni,
· titkos szavazást kell tartani:
· ha jogszabály előírja,
· ha a jelenlévő szavazásra jogosultak egyötöde kéri,
· személyt érintő döntés esetében (ha a szavazásra jogosultak közül ketten úgy vélik, hogy személyt érint a döntés)
· a titkos szavazás befejezése után, a szavazólapokat zárt lepecsételt borítékban az egyházközség irattárában kell elhelyezni.






VONATKOZÓ JOGSZABÁLYOK

Egyházi jogszabályok:
1997. évi I. törvény	A MAGYARORSZÁGI EVANGÉLIKUS EGYHÁZRÓL
2005. évi III. törvény	AZ EGYHÁZI SZOLGÁLATRÓL ÉS AZ EGYHÁZI SZOLGÁLATOT VÉGZŐKRŐL
2005. évi IV. törvény	AZ EGYHÁZ SZERVEZETÉRŐL ÉS IGAZGATÁSÁRÓL
2005. évi V. törvény	AZ EGYHÁZI SZOLGÁLAT KÜLÖN TERÜLETEIRŐL
2005. évi VI. törvény	AZ EGYHÁZI JOGSZABÁLYOKRÓL
2005. évi VII. törvény	A VÁLASZTÁSOKRÓL ÉS A SZAVAZÁSRÓL
2016. évi VI. törvény	AZ EGYHÁZ HÁZTARTÁSÁRÓL

Állami jogszabályok:
2001. évi CXII. törvény 	AZ INFORMÁCIÓS ÖNRENDELKEZÉSI JOGRÓL ÉS AZ INFORMÁCIÓ SZABADSÁGRÓL

A Bokodi Evangélikus Egyházközség közgyűlése a Kgy-1/2018. (02.25.) sz. határozatával fogadta el.

